Peperduur fasiliteit dalk binnekort ‘spookhospitaal’Die AngloGold Ashanti-hospitaal in Mei 2021 (Foto: GautengProvince/Twitter) Die peperduur opknappingswerk wat aan die AngloGold Ashanti-hospitaal aan die verre Wes-Rand gedoen is, sal moontlik pure verniet wees wanneer al die personeel aan die einde van die maand die fasiliteit verlaat en dit in ŉ “spookhospitaal” verander. Die departement van gesondheid in Gauteng het glo nog nie ŉ besluit geneem oor die toekomstige gebruik van die hospitaal nie en gevolglik moet personeel teen die einde van Maart, wanneer hulle kontrakte verstryk, die perseel verlaat. Die LUR vir gesondheid in Gauteng, dr. Nomathemba Mokgethi, het hierdie inligting in antwoord op ŉ vraag van die DA se woordvoerder oor gesondheid in Gauteng, Jack Bloom, bekend gemaak. Die hospitaal naby Carletonville is aanvanklik vir Covid-19-doeleindes opgeknap, maar het net ŉ skrale getal pasiënte behandel – dít terwyl meer as R700 miljoen daarop uitgegee is. Sowat R6 miljoen is ook reeds aan personeel vir die hospitaal bestee. Volgens Mokgethi werk die departement aan ŉ strategie om die personeel te behou. Slegs 34 Covid-19-pasiënte is vanjaar by die fasiliteit behandel, terwyl altesame 147 pasiënte in die geheel behandel is sedert die hospitaal in Mei verlede jaar gedeeltelik oopgestel is. Die hospitaal was veronderstel om ruimte vir tussen 175 en 181 beddens in die intensiewesorgeenheid te hê om Covid-19-pasiënte te behandel, maar slegs 56 gewone beddens is vir pasiënte beskikbaar. Die kontrakteurs se werk is steeds nie afgehandel nie, dus is nie ŉ enkele bed beskikbaar in die hoësorg- of intensiewesorgeenhede nie. Die algehele koste aan die Ashanti-hospitaal beloop nou al R733 miljoen, wat insluit die boukoste van R588,5 miljoen en mediese toerusting wat vir R144,4 miljoen aangekoop is. “Dit help nie om meer geld aan hierdie wit olifant te bestee wat waarskynlik in ŉ spookhospitaal sal verander sonder enige personeel of voldoende mediese toerusting nie,” sê Bloom. “Die provinsiale regering besit nie eens die gebou nie, aangesien die skenking wat deur die Anglo Ashanti-mynmaatskappy gedoen is, nog nie gefinaliseer is nie.” Die spesiale ondersoekeenheid (SOE) het reeds in Januarie ŉ verslag oor die regering se Covid-19-besteding vrygestel, waarin bevind is dat ses van die kontrakteurs onreëlmatig deur die Gautengse departement van infrastruktuurontwikkeling aangestel is. Boonop het werk aan die hospitaal begin nog voordat die koste en pryse daaraan verbonde goedgekeur is. Hoewel die opknappingsbegroting R50 miljoen was, het dit raaiselagtig verhoog tot meer as R500 miljoen. “Dit is ŉ skande dat soveel geld op ŉ hospitaal vermors is – wat boonop ver van groot bevolkingsentrums is – wanneer bestaande hospitale desperaat is vir opknappings, meer personeel en nuwe toerusting.”